Theuns du Toit se appèl mislukTheuns du Toit Theuns du Toit (19) mag nie na die Universiteit Stellenbosch (US) terugkeer nie nadat hy vroeër vanjaar in sy dronkenskap op ’n medestudent se skootrekenaar geürineer het. ’n Onafhanklike dissiplinêre appèlkomitee het bevind Du Toit se permanente skorsing moet gehandhaaf word. Du Toit het teen die aanvanklike uitspraak geappelleer. “Ná die evaluasie van die beskikbare bewyse, het die komitee bevind Du Toit se permanente skorsing is ’n gepaste sanksie vir die oortreding, soos bevind deur die onafhanklike sentrale dissiplinêre komitee van die US,” het die universiteit in ’n verklaring gesê. “Die universiteit het die saak in ŉ baie ernstige lig beskou, maar het in die belang van regverdigheid en ’n regverdige uitkoms die reg tot appèl gesteun,” het prof. Deresh Ramjugernath, die US se viserektor vir leer en onderrig, gesê en bygevoeg dat daar regdeur die proses volgens regsvoorskrifte opgetree is, ook wat betref gedetailleerde ondersoeke wat gedoen is. Volgens die US is menswaardigheid ononderhandelbaar en moet dit gerespekteer en gehandhaaf word. Du Toit is na die voorval op 15 Mei dissiplinêr verhoor en op 21 Julie skuldig bevind aan die oortreding van verskeie klousules van die US se dissiplinêre kode vir studente. Die Nasionale Vervolgingsgesag (NVG) het ook vroeër gesê hy beoog om Du Toit strafregtelik te vervolg in verband met die voorval. Die NVG wil hom van opsetlike saakbeskadiging en crimen injuria laat aankla. “Hierdie regsprosesse is nie binne die jurisdiksie of beheer van die US nie, maar die universiteit sal sy volle samewerking gee.” Du Toit het tydens die verhoor erken dat hy die aand besope was en sommige van die gebeure van die aand nie kan onthou nie. Hy hou egter vol dat hy hoegenaamd nie doelbewus of opsetlik opgetree het nie, maar eerder onder die invloed van alkohol ’n “dronk fout” begaan het. Du Toit ontken ook dat sy optrede rasgedrewe was.